text: 'Fucking Esbjerg' fik virkeligheden at føle
  22 marts 2017 kl. 14.43
  Den tragiske ulykke, hvor en ung pige fra Esbjerg døde af ecstasy, har sat sine spor hos en flok unge skuespillere.
  'Fucking Esbjerg'. Sådan lyder titlen på et nyt teaterstykke med seks unge esbjergensere i hovedrollerne.
  Skuespillerne er ved at øve på stykket, som handler om ungdomslivet - og med de fatale følger det kan have, når man som ung begynder at eksperimentere med stoffer.
  Men for en måned siden rykkede virkeligheden helt ind på de skæve brædder. En ung kvinde fra Esbjerg døde, efter hun havde indtaget stoffer.
  - Det gjorde mig ret ked af det, og jeg havde svært ved at lægge min rolle væk. Det var meget grænseoverskridende på en eller anden måde, siger Tilde Mørch Pedersen, der spiller Julie i teaterstykket, til TV SYD.
  Den tragiske hændelse ruskede op i den ellers trygge hverdag for skuespillerne i stykket – og det satte spor i deres skuespil.
  - Det ramte mig lidt personligt. Så jeg tog det med mig, når jeg spillede, og så var det nemmere at få f.eks sorgen frem og leve sig ind, siger Tilde Mørch Pedersen.
  Stykket er inspireret af den norske ungdomsserie SKAM og har premiere d. 23. marts.
  